
R A P O R T

asupra propunerii legislative pentru modificarea şi completarea Legii nr.19/2000 privind sistemul public de pensii şi alte asigurări sociale
1. În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Pl.x 102 din 28 februarie 2007, cu dezbaterea pe fond în procedură obişnuită a  propunerii legislative pentru modificarea şi completarea Legii nr.19/2000 privind sistemul public de pensii şi alte asigurări sociale.

La întocmirea prezentului raport Comisia a avut în vedere:

· avizul favorabil al Consiliului Legislativ (nr.1326/07.10.2006)

· avizul negativ al Consiliului Economic şi Social (nr.2456/17.10.2006)
· avizul favorabil al Comisiei pentru drepturile omului, culte şi problemele minorităţilor naţionale (nr.25/123/07.03.2007) 
· avizul negativ al Comisiei juridice, de disciplină şi imunităţi (nr.31/204/14.03.2007) 
· avizul favorabil al Comisiei pentru egalitatea de şanse pentru femei şi bărbaţi (nr.37/90/20.03.2007)

· punctul de vedere negativ al Guvernului (nr.3396/06.11.2006).
Propunerea legislativă are ca obiect de reglementare completarea Legii nr.19/2000 privind sistemul public de pensii şi alte drepturi de asigurări sociale, cu modificările şi completările ulterioare, în sensul stabilirii unui sistem unic naţional de calcul al pensiilor pentru toţi asiguraţii, indiferent de categoria socio-profesională în care şi-au desfăşurat activitatea.
Comisia propune Plenului Camerei Deputaţilor respingerea iniţiativei legislative din următoarele considerente:
· sistemul public de pensii, reglementat prin Legea nr.19/2000 este bazat pe principiile contributivităţii şi egalităţii de tratament a beneficiarilor de prestaţii şi asigură un tratament nediscriminatoriu pentru toate categoriile de persoane;
· numerotarea articolului este incorectă întrucât există deja un articol 481;

· având în vedere conţinutul articolelor precedente, soluţia legislativă propusă nu se integrează tematic în context şi vine în coliziune cu alte prevederi din lege care au norme de trimitere la legi speciale privind drepturile de pensie pentru unele categorii socio-profesionale.
2. Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată. 

3. La dezbaterile care au avut loc în şedinţa comisiei din 20 martie 2007 au participat, în conformitate cu prevederile art.55 din Regulamentul Camerei Deputaţilor, republicat:

· d-l Cătălin Dănilă – Secretar de Stat, Ministerul Muncii, Solidarităţii Sociale şi Familiei

· d-na Georgeta Bratu – director, Ministerul Muncii, Solidarităţii Sociale şi Familiei.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu unanimitate de voturi.
5. Propunerea legislativă a fost respinsă de Senat în şedinţa din 22 februarie 2007.
6. Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

